**Keressük a legjobb magyar bűnmegelőzési gyakorlatot!**

**ECPA 2018 (Európai Bűnmegelőzési Díj) pályázati felhívás**

Az Európai Bűnmegelőzési Hálózat (EUCPN) **2018-ban** a **„*Közösségi rendészet”*** témájában legjobbnak ítélt bűnmegelőzési gyakorlatot jutalmazza az Európai Bűnmegelőzési Díjjal (ECPA). **A közösségi rendészet mind az objektív, mind a szubjektív biztonság és védelem növelésének egyik fontos eszköze. Keressük Magyarország legeredményesebb projektjét, amelyben a helyi partnerek együttműködve, közösen dolgoznak a biztonság megteremtése érdekében!**

A győztes **10 000 euró**, két további díjazott **5 000 - 5 000 euró** összegű pénzjutalomban részesül. A magyar nemzeti jelölt kiválasztása céljából ezúton felhívást hirdetünk, amelyre várjuk a szervezetek (pl. önkormányzatok, állami szervek, szakmai és civil szervezetek, közösségi csoportok, gazdasági társaságok) jelentkezését.

Az Európai Bűnmegelőzési Díjjal minden évben a soros elnökség által meghatározott témában legjobbnak ítélt európai bűnmegelőzési projektet jutalmazzák. Az Európai Unió Tanácsának osztrák elnöksége a közösségekkel való együttműködésre fókuszál, így 2018-ban a **„Közösségi rendészet”** témájába illeszkedő jó gyakorlatok közül kerülhet ki a díjazott.

Minden tagállam egy projektet jelölhet a díjra. A projekt jelöléséről a tagállam EUCPN nemzeti képviselője dönt, amely Magyarország esetében a Belügyminisztérium Nemzeti Bűnmegelőzési Tanács Titkársága. A **díj átadására** ünnepélyes keretek között, a Legjobb Gyakorlatok Nemzetközi Konferenciáján kerül sor **2018. december 5-én Ausztriában, Bécsben.**

Jelentkezni **a mellékelt angol és magyar nyelven kitöltött adatlap** elektronikus elküldésével lehet. Az adatlap egyes pontjai alatt található szövegdobozok mérete kiterjeszthető. Videók, fényképek és elektronikus kiadványok nem mellékelhetőek az adatlaphoz, azok majd csak a Legjobb Gyakorlatok Konferencia keretében mutathatóak be.

A pályázati felhívásra jelentkezhetnek többek között helyi önkormányzatok, rendőrkapitányságok, oktatási intézmények, civil szervezetek, ifjúsági szervezetek, gazdasági társaságok, pártfogó felügyelői szolgálatok, egyházi szervezetek, illetve egyéb önkéntesen létrejött szervezetek.

Az EUCPN által meghatározott **bírálati szempontok** az alábbiak:

* a projekt a hagyományos bűnözés megelőzésére és/vagy csökkentésére irányul az éves felhívásban megjelölt témán belül;
* a projekt eredményeiről hatásvizsgálat készült, és a projekt megvalósította legtöbb, vagy valamennyi célkitűzését. A projekt első számú mért eredménye, minden más hatást megelőzően, a bűnelkövetés csökkenésére és a biztonság növelésére gyakorolt hatása;
* a projekt a lehetőségekhez mérten innovatív, új módszereket vagy megközelítéseket alkalmaz;
* a projekt partnerek együttműködésén alapul;
* a projekt alkalmas arra, hogy más tagállamokban működő szervezetek/csoportok reprodukálják. Ennek kapcsán a pályázat tartalmazza a projekt költségvetésére vonatkozó információkat, a felhasznált forrást, a végrehajtás menetét;
* a pályázónak megfelelő tudással, jó kommunikációs készséggel kell rendelkeznie a témával kapcsolatban **angol nyelven**, pályázatát az Ausztriában, Bécsben megrendezésre kerülő konferencián, angol nyelven, magas szakmai színvonalon be kell mutatnia.

A mellékelt angol és magyar nyelven kitöltött adatlapokat **2018. szeptember 5-ig** szíveskedjenek megküldeni az nbt.titkarsag@bm.gov.hu email címre.

Az **EUCPN nemzeti képviselő** fenntartja a jogot arra, hogy ne állítson magyar nemzeti jelöltet abban az esetben, ha a jelentkező projektek közül a bírálat alapján szakmailag egyik projekt jelölése sem támogatható. További kérdés esetén az nbt.titkarsag@bm.gov.hu, illetve a 06 1 462 7592-es telefonszámon állunk rendelkezésre.